# Ronsard - Œuvres, Buon, 1587/Auiourd’huy ie me vanteray

AViourd'huy ie me vanteray Que iamais ie ne chanteray Vn homme plus aimé que toy Des neuf Pucelles & de moy, Poſte qui cornera ta gloire Que toute France eſt appreuuant, Dans les delices ſ'abreuuant, Dont tu flates le cours de Loire. Car ſi ſon oreille apperçoit Qu'à du Bellay mon Hynne ſoit, Par monceaux elle accourra toute Autour de ma Lyre, où degoute L'honneur diſtilant de ton nom Mignardé par l'art de mon pouce, Et pour cueillir la gloire douce Qui emmielle ton renom.
Sus auant Muſe, ores il faut Le guinder par l’air außi haut Que ſes vertus m’ont mis ici Deſſous le ioug d’vn doux ſouci : Il le merite, ma mignone. Nul tant que luy n’eſt honorant Les vers dont tu vas redorant La gloire de ceux que ie ſonne : Il ſ’eſgaye de tes chanſons, Et de ces nouuelles façons Au parauant non imitables, Qui font eſmerueiller les tables, Et les gros ſourcis renfoncer De ceſte ialouſe Ignorance, Qui oſe deſia par la France L’honneur de mes vers offenſer.
» L’homme eſt fol qui ſe trauaille » Porter en la mer des eaux, A Corinthe des vaiſſeaux, Et fol qui des vers te baille. Si t’enuoiray-ie les miens Pour r’encherir plus les tiens, Dont les douceurs nompareilles Sçauent flater les oreilles Des Rois ioyeux de t’ouyr : Seule en France eſt noſtre Lyre, Qui les fredons puiſſe eſlire Pour les Princes reſiouyr.
Le Poëte heureuſement bien-né
Par la Nature endoctriné Se haſte de rauir le prix : Mais ces farceurs qui ont appris Auec trauail peines & ruſes, A leur honte enfantent des vers, Qui touſiours courent de trauers Outre la carriere des Muſes. Comparez à nos chants nouueaux, Sont faits ſemblables aux corbeaux Qui deſſous les fueilles caquettent Contre deux Aigles, qui aguettent Aupres du throne de leur Roy, Le temps de ruer leurs tempeſtes Deſſus les miſerables teſtes De ces criars palles d’effroy,
» Voyans l’Aigle : mais ny les ans » Ny l’audace des vents nuiſans, » Ny la dent des pluyes qui mord, » Ne donne aux vers doctes la mort. Par eux la Parque eſt deuancée, Ils fuyent l’eternelle nuit, Touſiours fleuriſſant par le fruit Que la Muſe ente en leur penſée : Le temps qui les ſuit de bien loin, En eſt aux peuples le teſmoin. Mais quoy ? la Muſe babillarde L’honneur d’vn chacun ne regarde, Animant ores ceſtui-ci, Et ores ces deux-là : car elle Des hauts Dieux la fille eternelle Ne ſe valette pas ainſi.
L’ayant priſe pour ma guide Garny du chant incognu De mon luth ie ſuis venu Où Loire en flotant ſe ride Contre les champs plantureux De tes Anceſtres heureux : Puis ſautelant me rameine De ton Anjou iuſqu’au Maine, (De mon Vandomois voiſins) A fin que là ie decore Et Guillaume & Ian encore, L’ornement de tes couſins :
Qui ont ſupporté ſi ſouuent La fureur de l’horrible vent, Qui d’vn orage redoublé Noſtre grand Prince auoit troublé. Bien que matin le iour s’eſueille Pour voir tout, il ne vit iamais, Ny ne pourra voir deſormais De freres la couple pareille, A qui les François doiuent tant De Lauriers qu’ils vont meritant : Ou ſoit pour refroidir l’audace De l’Eſpagnol, s’il nous menace, Ou ſoit pour amollir les cœurs Par la douceur de leur faconde, Des Anglais ſeparez du Monde, Ou des Allemans belliqueurs.
Rome rauie en leur parler,
Dont le Nectar ſembloit couler, Béante en eux ſ’eſmerueilla : Puis à l’vn d’eux elle bailla Le ſainct Chapeau deſſus la teſte, Flamboyant autour de ſon front Ainſi que les deux Iumeaux font Quand ils ſereinent la tempeſte. A l’autre noſtre Roy donna L’Ordre, qui ſon col entourna, Auecque la puiſſance d’eſtre Sous luy des Piemontois le maiſtre, Balançant d’equitable pois Son aduis & ſa vigilance, Les exploits de ſa forte lance Compagne de ſa docte vois.
» Nul terme de noſtre vie » Par nous ne ſe iuge pas, » Ignorans le iour qu’en bas » Elle doit eſtre rauie. Deſſus l’Eſté de ſes ans Rongé de ſoucis cuiſans Ton grand Langé rendit l’ame, Enterrant ſous meſme lame, L’honneur enſemble abbatu, Ne laiſſant rien de vallable Sinon vn frere ſemblable Au portrait de ſa vertu.
Sçache que le ſang de ceux-ci Et leur race eſt la tienne außi. Mais repren l’arc, Muſe, il eſt temps
De tendre au blanc où tu pretens. Puis que ſa loüange foiſonne En cent vertus propres à luy, A quoy par les honneurs d'autruy Remply-ie ce que ie luy donne? Sa gloire ſuffiſt pour borner Les vers qui le veulent orner. O bons Dieux! on ne ſçauroit faire Que la vertu ſe puiſſe taire, Bien qu'on taſche de l'obſcurcir: » Maugré toute enuie elle eſt forte, » Et ſur le front la lampe porte, » Qui ſeule la peut eſclarcir.
Ton nom eſt tant eſtincelant, Qu'encores s'on l'alloit celant, Deſſous le ſilence il croiſtroit, Et plus ſa flame apparoiſtroit. Car tout ainſi que la mer paſſe L'honneur d'vn chacun element, Et le Soleil ſemblablement Les autres feux du ciel efface: Ainſi apparoiſſent les traits Dont tu eſmailles les portraits De la riche peinture tienne Naïuement ſœur de la mienne, Monſtrant par ton commencement Que meſme fureur nous affolle, Tous deux diſciples d'vne eſcolle Où lon forcene doucement.
Par vne cheute ſubite
Encor ie n’ay fait nommer Du nom de Ronſard la mer, Bien que Pindare i’imite. Horace harpeur Latin, Eſtant fils d’vn libertin, Baſſe & lente auoit l’audace : Non pas moy de franche race, Dont la Muſe enfle les ſons De plus courageuſe haleine, Afin que Phœbus rameine Par moy ſes vieilles Chanſons :
Lequel m’encharge de chanter Son Du-Bellay, pour le vanter Sur tous ſes enfans qui ont bien Maſché le Laurier Delphien. Obeyſſant à la voix ſainte, Mon trait par le Ciel galopant L’air Angeuin n’ira coupant, Sans que ta gloire en ſoit attainte, Chantant l’homme eſtre bien-heureux, Qui en ton Nectar doucereux Ses belles loüanges enyure Mille fois nommé dans ton liure. Que diray plus ? le Ciel t’a fait (Te fortunant de main non chiche) Ieune, diſpoſt, ſçauant & riche, Deſſus ſon moule plus parfait.
Mes doigts ne pourroient ſe laſſer De faire mon bateau paſſer Par les vagues de ton renom :
Et ramerois encor, ſinon Que i’ay deſia preueu l’orage Des meſdiſans impetueux, Qui contre les plus vertueux Deſgorgent volontiers leur rage, Qui ſotte en babil s’eſtendant Comme vn grand tonnerre grondant, De ſon murmure m’admoneſte De tromper l’horrible tempeſte Aboyante tant ſeulement Les nouriſſons des neuf Pucelles, Qui ſe ſont mis au doz des ailes Pour voler eternellement.
Icy donc freres d’Heleine, Les Amycleans flambeaux Du Ciel, monſtrez-vous iumeaux, Et mettez but à ma peine : Faites ancrer à ce bort Ma nauire en quelque port Pour finir mon nauigage : Et deſtournez le langage Du meſdiſant que ie voy, Qui touſiours ſa dent trauaille Pour me mordre, afin qu’il aille Remordre vn autre que moy.